શાંતિ બજારમાં કિલોના ભાવે નથી વેચાતી. આમ જોવા જઈએ તો એ એક ખુબ જ કીમતી અનુભવ છે જે ફ્રીમાં મળશે કે એની કિંમત ચૂકવવી પડશે એ આપણો પોતાનો અભિગમ નક્કી કરે છે. આપણે ત્યાં પેલી એક બહુ પ્રખ્યાત કહેવત છે કે ‘મનથી માનો તો ઘરે જ મથુરા અને ઘરે જ કાશી’. આ કહેવતનો માર્મિક અર્થ એવો જ થાય છે કે જ્યાં જવા માટે તમે ઘણા બધા ઉધામા કરો છો એ અંતે તો તમારી નજીકમાં જ છે. એને અનુભવવાની જરૂર છે. આપણી આસપાસની પ્રકૃતિ પણ આપણને એ વાત શીખવી જાય છે. કોઈ વાર ફૂલને નજીકથી સાંભળવાનો પ્રયત્ન કરી જોયો છે? કોઈ વાર કોઈ ઝાડની ડાળી પરના પાંદડા પવનમાં લહેરાય એ ક્ષણના સાક્ષી બન્યા છો? બનવામાં તમારું કશું જવાનું નથી પણ એટલી ક્ષણો માટે તમને જે મળશે એ ક્યાંય વધારે મુલ્યવાન હશે. આપણે લોકો હંમેશા શાંતિને ઉધામા કરીને જ મેળવવાના પ્રયાસમાં એટલા રચ્યાપચ્યા રહીએ છીએ કે કોઈ નાના બાળકના સ્મિતને ઇગ્નોર કરી દેતા હોઈએ છીએ. ખરેખર દિલ પર હાથ મુકીને કહેજો કે ‘શું આપણે ઉધામા કરીને શાંતિ મેળવવાની જગ્યાએ એને ખોઈ નથી રહ્યા હોતા?’